കരിന്തലയൻ മീൻകൊത്തി

കരിന്തലയൻ മീൻകൊത്തിയുടെ ശാസ്ത്രീയ നാമം Halcyon pileata എന്നും ഇംഗ്ലീഷിലെ പേര് Black-capped Kingfisher എന്നുമാണ്. ഏഷ്യയുടെ ഭൂമദ്ധ്യരേഖയോടടുത്ത ഭാഗങ്ങളിൽ ഭാരതം മുതൽ ചൈന, കൊറിയ, തെക്കു കിഴക്കൻ ഏഷ്യ വരെയുള്ള ഉഷ്ണമേഖലാ പ്രദേശങ്ങളിൽ വ്യാപകമായി കാണപ്പെടുന്നു. അതതു സ്ഥലത്തെ സ്ഥിരതാമസക്കാരാണ്, എന്നാൽ വടക്കുഭാഗത്തുള്ളവർ ദേശാടനക്കാരും തണുപ്പുകാലത്ത് ശ്രീലങ്ക, തായ്‌ലാന്റ്, ബൊർണിയോ, ജാവ എന്നിവിടങ്ങളിലൊക്കെ ഇവ ദേശാടനം നടത്താറുണ്ട്. വെളുത്ത തൊണ്ട, പർപ്പിൾ-നീല ചിറകുകൾ, ചുവന്ന കൊക്ക് എന്നിവയുമായി വ്യത്യാസമുള്ള ഒരു കറുത്ത തൊപ്പിയാണ് ഇതിന്റെ പ്രധാന പ്രത്യേകത. പ്രധാനമായും തീരദേശ, കണ്ടൽക്കാടുകളുടെ ആവാസ വ്യവസ്ഥകൾ കാണപ്പെടുന്ന ഈ ഇനം ചിലപ്പോൾ വിദൂരഉൾനാടുകളിലും കാണാം. 

 വർഗ്ഗീകരണം 
1780-ൽ ഫ്രഞ്ച് ബഹുഭാഷാ പണ്ഡിതനായ ജോർജസ്-ലൂയിസ് ലെക്ലർക്ക്, കോംറ്റെ ഡി ബഫൺ തന്റെ ഹിസ്റ്റോയർ നേച്ചറെൽ ഡെസ് ഒയ്‌സോക്സിൽ കറുത്ത തൊപ്പിയുള്ള കിംഗ്ഫിഷറിനെക്കുറിച്ച് വിവരിച്ചിട്ടുണ്ട്. ബുഫണിന്റെ വാചകത്തോടൊപ്പം എഡ്മെ-ലൂയിസ് ഡൗബെന്റണിന്റെ മേൽനോട്ടത്തിൽ നിർമ്മിച്ച പ്ലാഞ്ചസ് എൻലൂമിനീസ് ഡി'ഹിസ്റ്റോയർ നേച്ചറെല്ലിൽ ഫ്രഞ്ച് എഞ്ചിനീയറും, കൊത്തുപണിക്കാരനും, പ്രകൃതിശാസ്ത്രജ്ഞനുമായിരുന്ന ഫ്രാങ്കോയിസ്-നിക്കോളാസ് മാർട്ടിനെറ്റ് കൈകൊണ്ട് കൊത്തിയെടുത്തു നിർമ്മിച്ച പ്ലേറ്റിലും ഈ പക്ഷിയെ ചിത്രീകരിച്ചിട്ടുണ്ട്. പ്ലേറ്റിന്റെ അടിക്കുറിപ്പിലോ ബഫണിന്റെ വിവരണത്തിലോ  ശാസ്ത്രീയ നാമം ഉൾപ്പെടുത്തിയിട്ടില്ല, എന്നാൽ 1783-ൽ ഡച്ച് പ്രകൃതിശാസ്ത്രജ്ഞനായ പീറ്റർ ബോഡെർട്ട് തന്റെ പ്ലാഞ്ചസ് എൻലുമിനീസ് എന്ന കാറ്റലോഗിൽ അൽസിഡോ പിലീറ്റ എന്ന ദ്വിപദ നാമം ഉപയോഗിച്ചു. 1821-ൽ ഇംഗ്ലീഷ് പ്രകൃതിശാസ്ത്രജ്ഞനും കലാകാരനുമായിരുന്ന വില്യം സ്വെയിൻസൺ ആണ് ഇപ്പോഴത്തെ ഹാൽസിയോൺ ജനുസ്സിനെ അവതരിപ്പിച്ചത്. പൊതുവെ കിംഗ്ഫിഷറുമായി ബന്ധപ്പെട്ടിരിക്കുന്ന ഗ്രീക്ക് പുരാണത്തിലെ ഒരു പക്ഷിയുടെ പേരാണ് ഹാൽസിയോൺ.  

 രൂപവിവരണം 
ഇത് ഏകദേശം 28 സെ.മീറ്റർ നീളമുള്ള വലിയ മീങ്കൊത്തിയാണ്. മുതിർന്നവയ്ക്ക് വയലറ്റു കലർന്ന നീല നിറമുള്ള പുറകും കറുത്ത തലയും തോളും വെള്ളകഴുത്തുമുണ്ട്. വലിയ കൊക്കും കാലുകളും കടും ചുവപ്പാണ്. അടിവശം ചെങ്കല്ലിന്റെ നിറമാൺ. നല്ല ചുവന്ന നിറത്തിലുള്ള വലിയ കൊക്കും കാലുകളുമുണ്ട്. പറക്കുമ്പോൾ നീലയും കറുപ്പും കലർന്ന ചിറകിൽ വെളുത്ത നിറം കാണാവുന്നതാണ്. സാധാരണയായി തീരദേശ ജലാശയങ്ങളിലും പ്രത്യേകിച്ച് കണ്ടൽക്കാടുകളിലും കാണപ്പെടുന്നു. 

പൂവനും പിടയും ഒരേ പോലെയാണ്. എന്നാൽ പ്രായമായാത്തവയ്ക്ക് പ്രായപൂർത്തിയായവയുടേതിനേക്കാൾ മങ്ങിയ നിറമാണുള്ളത്. തൊണ്ടയിൽ വരകളും കാണിക്കുന്നു

ഭക്ഷണം
സാധാരണ വലിയ പ്രാണികളാണ് ഭക്ഷണം. എന്നാൽ കടലിനോടടുത്ത് താമസിക്കുന്നവ മത്സ്യങ്ങളേയും തവളകളേയും ഭക്ഷിക്കും. 

പ്രജനനം
വേനൽക്കാലത്താണ് ഇവയുടെ പ്രജനനകാലം. മണ്ണിലുള്ള തുരങ്കമായാണ് കൂടുണ്ടാക്കുന്നത്. ഉരുണ്ട വെളുത്ത 4-5 മുട്ടകളിടും.

ചിത്രശാല 
അവലംബം
കേരളത്തിലെ പക്ഷികൾ - ഇന്ദുചൂഡൻ, കേരള സാഹിത്യ അക്കാദമി
Birds of periyar – ആർ. സുഗതൻ, കേരള വനം-വന്യജീവി വകുപ്പ്

വർഗ്ഗം:കേരളത്തിലെ പക്ഷികൾ
വർഗ്ഗം:മീൻകൊത്തികൾ
വർഗ്ഗം:കേരളത്തിലെ മീൻകൊത്തികൾ